C 148/12
EL
Επίσημη Εφημερίδα της Ευρωπαϊκής Ένωσης
28.4.2023
Η πρόταση νομοθετήματος για την αποκατάσταση της φύσης και η νέα συμφωνία για τους επικονιαστές έχουν, από κοινού, τη δυνατότητα να αλλάξουν τα δεδομένα για τη διατήρηση των επικονιαστών σε επίπεδο ΕΕ.
Αυξάνουν το επίπεδο φιλοδοξίας που ορίζεται στο πλαίσιο της στρατηγικής της ΕΕ για τη βιοποικιλότητα όσον αφορά την αντιστροφή της μείωσης των πληθυσμών επικονιαστών έως το 2030 και την επαναφορά της φύσης στη γεωργική γη.
Τα σχέδια των κρατών μελών στο πλαίσιο της ΚΓΠ θα στηρίξουν τους γεωργούς, συμπεριλαμβανομένων των μικροκαλλιεργητών, στη μετάβαση προς την αύξηση της βιωσιμότητας και της ανθεκτικότητας των γεωργικών συστημάτων κατά την περίοδο 2023-2027.
Για τους λόγους αυτούς, αντί να προτείνονται νέες νομοθετικές πράξεις, προτεραιότητα είναι να διασφαλιστεί η ταχεία έγκριση και στη συνέχεια η εφαρμογή των προτάσεων που βρίσκονται επί του παρόντος υπό διαπραγμάτευση από τους συννομοθέτες, μαζί με την ΚΓΠ.
Η Επιτροπή θα καταβάλει κάθε δυνατή προσπάθεια για την επίτευξη αυτού του στόχου και ενθαρρύνει όλους τους ενδιαφερόμενους φορείς να συμβάλουν σε αυτόν.
Οι άνω του ενός εκατομμυρίου δηλώσεις υπέρ αυτής της πρωτοβουλίας πολιτών στέλνουν σαφές μήνυμα και αποτελούν ενθάρρυνση για τη διατήρηση του υψηλού επιπέδου φιλοδοξίας των προτάσεων της Επιτροπής.
Η επιτυχία της Ευρωπαϊκής Πράσινης Συμφωνίας στην προώθηση αυτής της μετάβασης εξαρτάται από το σύνολο της κοινωνίας —συμπεριλαμβανομένων των πολιτών, των γεωργών, των επιχειρήσεων, των επιστημόνων, των δημόσιων αρχών και των ευρωπαϊκών θεσμικών οργάνων.